KOMISIJAS ĪSTENOŠANAS LĒMUMS (ES) 2019/641

(2019. gada 17. aprīlis)

par 1R-trans-fenotrīnu saturošu biocīdu saimes atļaujas noteikumiem un nosacījumiem, kurus Īrija nodevusi izskatīšanai saskaņā ar Eiropas Parlamenta un Padomes Regulas (ES) Nr. 528/2012 36. pantu

(izziņots ar dokumenta numuru C(2019) 2837)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 36. panta 3. punktu,

tā kā:

(1) 2015. gada 20. augustā uzņēmums CSI-Europe (“pieteikuma iesniedzējs”) vairāku dalībvalstu, tostarp Vācijas, kompetentajām iestādēm (“attiecīgās dalībvalstis”) iesniedza pieteikumu uz tādu biocīdu saimes “ēsmbāzēti pretskudru insekticīdi” vienlaicīgu savstarpēju atzīšanu, kuri satur aktīvo vielu 1R-trans-fenotrīnu (“apstrīdētā biocīdu saime”). Kā Regulas (ES) Nr. 528/2012 34. panta 1. punktā minētā par pieteikuma novērtēšanu atbildīgā dalībvalsts (“atsauces dalībvalsts”) rīkojās Īrija.

(2) Uz Regulas (ES) Nr. 528/2012 35. panta 2. punkta pamata Vācija koordinācijas grupai 2017. gada 30. jūnijā, kā arī pieteikuma iesniedzējam, nodeva iebildumus, norādot, ka apstrīdētā biocīdu saime neatbilst minētās regulas 19. panta 1. punkta b) apakšpunkta i) punkta nosacījumam.

(3) Vācija uzskata, ka pieteikuma iesniedzēja sniegtie un atsauces dalībvalsts novērtētie dati par iedarbīgumu nav pieņemami. Vācija apšauba, vai laboratorijas testos ir pietiekami pierādītas ēsmas līdzekļu garšas īpašības. Tā arī apšauba lauka pētījuma derīgumu, jo tas netika veikts pavasarī, kā arī pieteikuma iesniedzēja veiktās statistiskās analīzes derīgumu. Turklāt Vācija nepiekrīt lēmumiem, ko, balstoties uz ekspertu konsultācijām, atsauces dalībvalsts pieņēmusi saskaņā ar Regulas (ES) Nr. 528/2012 VI pielikuma 12. punktu.

(4) Koordinācijas grupas sekretariāts aicināja attiecīgās dalībvalstis un pieteikuma iesniedzēju par izskatīšanai nodotajiem jautājumiem iesniegt rakstiskus komentārus. Komentārus iesniedza Beļģija, Vācija, Luksemburga, Nīderlande, Apvienotā Karaliste un pieteikuma iesniedzējs. Izskatīšanai nodotie jautājumi tika apspriesti arī 2017. gada 26. septembrī notikušajā koordinācijas grupas sanāksmē.

(5) Koordinācijas grupa vienošanos nepanāca, tāpēc 2018. gada 16. janvārī atsauces dalībvalsts neatrisinātos iebildumus uz Regulas (ES) Nr. 528/2012 36. panta 1. punkta pamata iesniedza tālākai izskatīšanai Komisijai. Līdz ar to atsauces dalībvalsts Komisijai iesniedza detalizētu izklāstu par jautājumiem, kuros dalībvalstis nespēja panākt vienošanos, kā arī domstarpību iemeslus. Šā izklāsta kopija tika pārsūtīta arī attiecīgajām dalībvalstīm un pieteikuma iesniedzējam.

(6) 2018. gada 16. februārī Komisija uz Regulas (ES) Nr. 528/2012 36. panta 2. punkta pamata lūdza Eiropas Ķimikāliju aģentūras (“Aģentūra”) atzinumu par vairākiem ar neatrisinātajiem iebildumiem saistītiem jautājumiem.

(7) Aģentūra atzinumu (2) pieņēma 2018. gada 18. oktobrī.

(8) Aģentūra uzskata, ka tādu ēsmas līdzekļu garšas īpašības, kuri ietilpst apstrīdētajā biocīdu saimē, ir pietiekami pierādītas attiecībā uz paredzētajiem lietošanas veidiem.

(9) Turklāt Aģentūra savā atzinumā norāda, ka lauka pētījums ir derīgs, jo pierāda skudru populācijas ievērojamu samazinājumu apstrādātajos skudrupūžņos salīdzinājumā ar kontroles skudrupūžņiem. Aģentūra arī uzskata, ka pieteikuma iesniedzēja veiktā lauka pētījuma rezultātu statistiskā analīze ir pieņemama. Ņemot vērā Savienības norādījumus (3), par kuriem panākta vienošanās un kuri bija piemērojami pieteikuma iesniegšanas brīdī, Aģentūra secina, ka pieteikuma iesniedzēja sniegtie lauka dati pietiekami pierāda apstrīdētās biocīdu saimes iedarbīgumu attiecībā uz paredzētajiem lietošanas veidiem.

(10) Ņemot vērā Aģentūras atzinumu, apstrīdētā biocīdu saime ir pietiekami iedarbīga, kā prasīts Regulas (ES) Nr. 528/2012 19. panta 1. punkta b) apakšpunkta i) punktā.

(11) Šajā lēmumā noteiktie pasākumi ir saskaņā ar Biocīdu pastāvīgās komitejas atzinumu,

IR PIEŅĒMUSI ŠO LĒMUMU.

1. pants Šis lēmums attiecas uz biocīdu saimi, kas Biocīdu reģistrā identificēta ar lietas numuru BC-LR019221-36.

2. pants Lēmuma 1. pantā minētā biocīdu saime atbilst Regulas (ES) Nr. 528/2012 19. panta 1. punkta b) apakšpunkta i) punktā noteiktajam nosacījumam.

3. pants Šis lēmums ir adresēts dalībvalstīm.

Briselē, 2019. gada 17. aprīlī Komisijas vārdā – priekšsēdētāja vietnieks Jyrki KATAINEN

(1) OV L 167, 27.6.2012., 1. lpp.

(2) ECHA2018. gada 18. oktobra atzinums, kas sniegts pēc lūguma saskaņā ar Regulas (ES) Nr. 528/2012 38. pantu (Questions on unresolved objections during mutual recognition of a PT 18 biocidal product family containing 1R-trans phenothrin for use against ants, ECHA/BPC/216/2018).

(3) “Produktu novērtēšanas vadlīniju tehniskās piezīmes” (Technical Notes for Guidance on Product Evaluation (2012), Efficacy tests for product type 18 – insecticides, acaricides and products to control other arthropods and product type 19 – repellents and attractants (only concerning arthropods)).

https://echa.europa.eu/documents/10162/16960215/bpd_guid_tnsg_efficacy_pt18-19_final_en.pdf/9c72241e-0eea-4f23-8e5f-f52d00a83382.